Рэнан Брэсан

**Рэна́н Барды́ні Брэса́н** (;  3 лістапада 1988 году, Тубаран) — колішні бразыльскі футбаліст, які мае беларускае грамадзянства, гуляў у паўабароне. Мае на сваім рахунку матчы ў складзе нацыянальнай зборнай Беларусі. Найлепшы гулец чэмпіянатаў Беларусі 2010, 2011 і 2012 гадоў. Найлепшы футбаліст Беларусі 2012 году.

## Кар’ера
### Клюбная
Пачаў гуляць у футбол у пяць гадоў. Першыя трэнэры — Антоніё Карляс і Сэбастыяна. Першы прафэсійны кантракт падпісаў з камандай роднага гораду за 150 даляраў у месяц. У адным з паказальных матчаў яго заўважыў сэлекцыянэр з Украіны і прапанаваў два варыянты працаўладкаваньня — «Віцебск» і «Карпаты», паехаў на прагляд у львоўскія «Карпаты», але там узьніклі праблемы. Урэшце кантракт Брэсан заключыў з «Гомелем».

У студзені 2010 году падпісаў кантракт з БАТЭ. Тройчы ўключаўся БФФ у сьпіс 22 найлепшых футбалістаў чэмпіянату Беларусі: 2009, 2010, 2011.

Удзельнік Лігі Эўропы 2010—2011 гадоў (адзначаўся па адным забітым галы ў хатніх матчах каманды супраць «Габнарф’ёрдуру», «Марытыму» — першы матч плэй-оф, «АЗ» 2-га туру, «Шэрыфа» 4-га туру, «Пары Сэн-Жэрмэн» — першы матч 1/16 фінала) і Лігі чэмпіёнаў 2011—2012 гадоў (на рахунку па адным забітым мячы ў выязных матчах супраць «Лінфілду» і пльзенскай «Вікторыі» 1-га туру, і хатніх матчах супраць «Экранасу» і «Міляну» 4-га туру) у складзе БАТЭ.

26 лістапада 2012 году падпісаў кантракт на 3,5 году з уладзікаўкаскай «Аланіяй», да якой ён далучыўся ў студзені 2013 году. У кастрычніку 2013 году ў аднабаковым парадку скасаваў кантракт з «Аланіяй» празь нявыплату заробку больш чым за тры месяцы. У студзені 2014 году падпісаў кантракт на 2 гады з казаскім клюбам «Актобэ», аднак ужо ў пачатку лютага пакінуў клюб па ўзаемнай згодзе бакоў, пасьля чаго падпісаў двухгадовы кантракт зь іншым казаскім клюбам — «Астана». Ужо ў канцы ліпеня 2014 году кантракт з «Астаной» быў скасаваны, за гэты час Брэсан правёў за клюб 6 гульняў, у якіх забіў 1 гол. У жніўні 2014 году падпісаў кантракт на два гады з партугальскім клюбам «Рыю Аві». У ліпені 2016 году падпісаў кантракт на два гады з кіпрскім клюбам АПОЭЛ. У студзені 2017 году перайшоў у партугальскі клюб «Шавіш». У траўні 2019 году, пасьля таго як «Шавіш» страціў месца ў Прымэйра-лізе, пакінуў каманду.

У верасьні 2019 году падпісаў кантракт з клюбам «Куяба» з бразыльскай Сэрыі Б. Згуляўшы за каманду ў трох матчах, пакінуў яе па заканчэньні кантракта ў сьнежні 2019 году. У лютым 2020 году далучыўся да іншага клюба другога бразільскага дывізіёну — «Параны», дзе быў адным зь вядучых гульцоў. У кастрычніку 2020 году падоўжыў кантракт з «Паранай» да канца 2021 году. У лютым 2021 году, пасьля таго як «Парана» страціла месца ў Сэрыі Б, далучыўся да «Жувэнтудзі», дзе часьцей заставаўся на лаўцы запасных, правёў толькі чатыры матчы ў Лізе Гаушу. У чэрвені 2021 году падпісаў кантракт з клюбам КРБ, а ў сьнежні 2021 году перайшоў у «Крысіюму». У ліпені 2022 году быў аддадзены ў арэнду ў «Віла-Нову». Праз траўмы не згуляў аніводнага матчу за каманду і ў лістападзе 2022 году пакінуў «Віла-Нову».

У пачатку 2023 году быў у складзе «Крысіюмы» ў матчах чэмпіянату штату Санта-Катарына, аднак заставаўся на лаўцы запасных і не выходзіў на поле. У лютым 2023 году скасаваў кантракт з клюбам і неўзабаве стаў гульцом «Эрсылію-Лус» з Сэрыі Д. У ліпені 2023 году перабраўся ў АБС з Сэрыі Б, аднак ужо ў верасьні 2023 году перастаў зьяўляцца на полі і хутка пакінуў каманду.

У лістападзе 2023 году далучыўся да футзальнай каманды «Барсэмлона» з роднага гораду Тубаран.

### Зборная
29 лютага 2012 году дэбютаваў у зборнай Беларусі ў таварыскай гульні супраць зборнай Малдовы. У 2012 годзе ў складзе алімійскай зборнай Беларусі прыняў удзел у Алімпійскіх гульнях у Лёндане.

## Узнагароды
### Камандныя
; «Гомель»:
* Срэбраны прызэр чэмпіянату Беларусі: 2007
; БАТЭ:
* Чэмпіён Беларусі: 2010, 2011, 2012
* Уладальнік Кубка Беларусі: 2010
* Уладальнік Супэркубка Беларусі: 2010, 2011

### Асабістыя
* Найлепшы футбаліст Беларусі: 2012
* Найлепшы футбаліст чэмпіянату Беларусі: 2010, 2011, 2012
* Найлепшы бамбардзір чэмпіянату Беларусі: 2010, 2011
* У сьпісе 22 найлепшых гульцоў чэмпіянату Беларусі: 2009, 2010, 2011, 2012
* Найлепшы легіянэр чэмпіянату Беларусі: 2009

## Асабістае жыцьцё
Рэнан — каталік. Ведае партугальскую, ангельскую і расейскую мовы. У 2007 годзе пазнаёміўся з сваёй будучай жонкай Мар’янай, яна вучылася ў мэдыцынскім інстытуце. 17 сьнежня 2010 году Ўказам Прэзыдэнта Рэспублікі Беларусь Брэсану было выдадзена беларускае грамадзянства. Падчас выступаў за барысаўскі БАТЭ жыў у Менску.

## Крыніцы

## Вонкавыя спасылкі
* Афіцыйны сайт БАТЭ, Рэнан Брэсан
* Статыстыка «ПБ-Инфо»
* Профіль на soccerway.com

Катэгорыя:Бразыльскія футбалісты
Катэгорыя:Беларускія футбалісты
Катэгорыя:Беларускія футбалісты і футбалісткі на Алімпійскіх гульнях
Катэгорыя:Футбалісты і футбалісткі на летніх Алімпійскіх гульнях 2012 году